**Jegyzőkönyv**

**készült:** Délegyháza Község Önkormányzata Képviselő-testülete 2012. március 20. napján 17 órakor a Polgármesteri Hivatal tanácstermében megtartott közmeghallgatáson..

**dr. Riebl Antal** köszönti a megjelenteket és a Képviselő-testület tagjait.

**Jelen van:** 6 képviselő, Szilveszter Lajos képviselő elfoglaltsága miatt kimentette magát.

**dr. Riebl Antal** megállapítja, hogy a Képviselő-testület határozatképes, ésjavaslatot tesz a jegyzőkönyv hitelesítőkre, majd szavazásra teszi fel a kérdést.

**Képviselő-testület** szavazott (6 fő), 6 igen szavazattal, tartózkodás és nem szavazat nélkül az alábbi határozatot hozta:

**85/2012. (III.20.) számú képviselő-testületi határozat**

**Délegyháza Község Önkormányzat Képviselő-testülete a 10/ 2011.(II. 16.) sz. Ör. 24. §. (3) bekezdése c) pontja alapján a jegyzőkönyv-hitelesítésére Jakus Lászlóné és Tóth Mihályné képviselőket jelöli ki.**

**Határidő: azonnal**

**Felelős: Képviselő-testület**

**dr. Riebl Antal** javaslatot tesz a napirendi pontokra.

**dr. Riebl Antal** szavazásra teszi fel a napirendi pontot.

**Képviselő-testület** szavazott (6 fő), 6 igen szavazattal, tartózkodás és nem szavazat nélkül az alábbi határozatot hozta:

**86/2012. (III.20.) számú képviselő-testületi határozat**

**Délegyháza Község Önkormányzat Képviselő-testülete a közmeghallgatás napirendi pontjainak megtárgyalását elfogadja az alábbiak szerint:**

**1./Tájékoztatás a 2011. gazdasági év eseményeiről és a 2012. évi tervekről**

**2./Egyebek**

**Határidő: azonnal**

**Felelős: Képviselő-testület**

**1./Tájékoztatás a 2011. gazdasági év eseményeiről és a 2012. évi tervekről**

**dr. Riebl Antal** ismerteti azt az összefoglalót Délegyháza Község Önkormányzata 2011. évi tevékenységéről, és a 2012. évi tervekről

1. A nyár folyamán megvalósult egy hosszú évek óta megvalósításra váró feladat, sor került a Dunavarsány – Délegyháza összekötő út felújítására (bruttó 32 millió forint összegben). Az út fel nem újított, állami tulajdonban lévő szakaszának felújítására a MÁV Állomás felújítása projekt keretében a jövőben kerül sor.
2. Kiemelendő a Képviselő-testületnek a gazdálkodás racionalizálására irányuló törekvése, melynek érdekében szervezeti átalakításokra került sor: Megvalósult a Könyvtárnak az Iskolához csatolására 2011. augusztus 1-jei hatállyal, valamint az iskola gazdálkodási önállóságának megvonására 2011. december 31-i hatállyal, a Családi Napközi vezetői feladatainak átszervezésére (az óvodavezető látja el), valamint a Polgármesteri Hivatal köztisztviselői létszámának csökkentésére, a megüresedett munkakörök fel nem töltésével.
3. Az adminisztratív dolgozói létszám csökkentése mellett bővült a Községgondnokság fizikai dolgozói létszáma, 2012 januárjától újabb személyekkel.
4. A Képviselő-testület munkája során kiemelten kezelte a Napköziotthonos Óvoda komplex fejlesztése című, valamint az ivóvízminőség-javítási pályázatok ügyét.
   1. Az Óvoda Projekt esetén előkészítő munkálatokra került sor: kettő eredménytelen közbeszerzési eljárást követően egy eredményesen lebonyolított közbeszerzési eljárást követően 2012 januárjában megkezdődtek a kivitelezési munkálatok is.
   2. Az ivóvízminőség-javítási pályázat tekintetében szintén előkészítő feladatokra került sor: Év elején benyújtásra került a II. fordulós pályázati anyag, mely sikerrel zárult, 2011 októberében került sor a támogatási szerződés aláírására, 228.492.000,- Ft támogatási összegre. A pályázatnyertesség eredményeként a 25.388.000,- Ft összegű önrész biztosítására ún. önerő pályázatot nyújtottunk be 2011. szeptember végén, melyet szintén megnyertünk, és az önerőt 100%-osan állami támogatásból biztosítjuk, így az ivóvízminőség-javítási pályázat 100%-ban uniós és állami támogatásból valósulhat meg.

Jelenleg is előkészítő munkálatok zajlanak, a pályázati kiírásban feltételként előírt projektmenedzsment és műszaki ellenőri tevékenységre kiírt közbeszerzési eljárások eredményesen befejeződtek, a PR tevékenységre a pályázat, valamint a kivitelezésre a közbeszerzési eljárás áprilisban indul, így a tervek szerint 2012 júniusában megindulhat a kivitelezés is.

1. 2011 tavaszán pályázatot nyújtottunk be a Belügyminisztériumhoz az Iskola Sportudvarának felújítására-korszerűsítésére, melyet szintén megnyertünk. Az elnyert támogatás 80%-os intenzitású, 18 millió forint összegű. A kivitelező közbeszerzési eljárással került kiválasztásra, a kivitelezés jelenleg folyamatban van.
2. A Délegyházi Napok 2011-ben már új helyszínen, az I. tónál lévő ún. Kavicsbánya ingatlanon valósult meg.
3. 2011 augusztusától – önerőből - helyi buszjáratot indítottunk, mely a tanyáról és az Üdülőről hozza be elsősorban a gyermekeket.
4. Kisebb átalakításokra került sor a Polgármesteri Hivatalban (új mosdó kialakítása), valamint felújításra került az egyik Kossuth utcai szociális bérlakás (rendőri szolgálati lakás céljára).
5. 2011. év elején lezárult egy nagy veszteséggel fenyegető munkaügyi per.
6. A korábbi Információs Iroda helyén egy „új” foglalkoztató helyiséggel „bővült” a Művelődési Ház.
7. Aláírásgyűjtést kezdeményeztünk a tavak vízminőséget javító mederkotrásának megvalósításához szükséges jogszabály-módosítás érdekében. A vonatkozó jogszabály módosításra került, annak rendelkezései azonban nem egyértelműek, ezért állásfoglalást kértünk a Nemzeti Fejlesztési minisztériumtól a jogszabály értelmezése tekintetében.
8. Az Egészségház tetőterének ügyében több pályázat kiírására került sor, majd a pályázatnyertes céggel a szerződést megkötöttük. A cég az engedélyeket beszerezte, azok 2012. január végén emelkedtek jogerőre, így a munkálatok várhatóan hamarosan megindulnak.
9. A Víziközmű Társulat által a Raiffeisen Bank Zrt-től felvett hitel kezese az Önkormányzat volt, melynek eredményeként a hitel végtörlesztésénél 2011 augusztusában Önkormányzatunknak 16.950.143,- Ft összegű tartozást kellett visszafizetnie a Társulat helyett, melyhez Önkormányzatunk hitelt vett fel. Ezzel az Önkormányzat kezessége megszűnt. A közben eltelt időben folytatott tárgyalások eredményeként Lugosi Istvánné elszámoló asszonnyal közösen sikerült elérnünk, hogy a hitel összege a közeljövőben 17 millió forintról kb. 6 millió forintra csökkenjen.
10. A felvett hiteleket Önkormányzatunk rendesen, a szerződések szerinti ütemezésben fizeti.
11. Hosszabb tárgyalások eredményeként sikerült elérnünk, hogy nemcsak a korábbi szabályok szerint kedvezményben részesülőknek, hanem az utcabizalmi hálózat javaslatára további lakosoknak sem kell hulladékszállítási díjat fizetni.
12. Idén várhatóan elindul a Településszerkezeti Terv és a Helyi Építési Szabályzat módosítása, mely kiterjed a temető melletti területekre, valamint TIF Kft. területére is, melynek hasznosítása tekintetében a céggel várhatóan a közeljövőben megegyezésre jutunk. A TSZT-HÉSZ módosításban érdekelt lakosságtól várhatóan településrendezési szerződés keretében hozzájárulást kérünk.
13. 2012. év folyamán előkészítjük a Rákóczi utca folytatása, és a kapcsolódó kisebb utcák szilárd burkolattal történő ellátását.

**dr. Riebl Antal** részletesen kitér a2012 év két nagy projektjeire, melyhez prezentációt is mellékel.

**I.** **Napköziotthonos Óvoda komplex fejlesztése**

**dr. Riebl Antal** részletesen kivetítőn bemutatja a Napsugár Óvoda fejlesztése projektet, melynek tartalmi elemeit részletesen ismerteti. 2010 augusztusában aláírásra került a pályázat, amikor kiderült, hogy a tervek nem biztosítják az óvoda kivitelezését, és ez után a hibák miatt az egész tervet átdolgozták, amik jelentős kiadásokat jelentettek az önkormányzatnak. A módosítás benyújtását követően a költségeket tovább csökkentette a bíráló szervezet. Az addigi 110 milliós tervből, 160 milliós költség keletkezett, és így már 180 millió forintot meghaladó beruházást kell megvalósítanunk. Így kb. 50%-os finanszírozásúvá vált ez a projekt, úgy hogy a kertre egy fillért nem szeretnénk költeni.

Közbeszerzések: Először 11 ajánlat volt melyeket a költségek magassága miatt eredménytelennek nyilvánítottak. A második eljárásban a pályázó más elkötelezettsége miatt visszalépett, így a sorra következő pályázót keresték meg, aki visszavonta az ajánlatát. A harmadik esetben meghívásos formában próbálták a közbeszerzést lebonyolítani, ami eredményes volt, és a munkák azóta is folynak, jelenleg 46%-os készültségűek, ami ütemesnek mondható. Az óvoda alapterülete, mintegy kétszeresére növekszik. Beszámol arról, hogy folyamatosan nem várt tényezők nehezítik a munkát, most szembesültek egy olyan hibával, ami közel 10 millió forinttal emeli a költségeket, és magyarázatot ad az Óvodában jelentkező óriási vízfogyasztásra.

1. **Ivóvíz arzénmentesítése 2009-2013. projekt**

**dr. Riebl Antal** részletesen kivetítőn ismerteti a projektet,elmondja, hogy Magyarországnak több határidő módosításra nincs lehetőség, és így 2013-ig minden számlának be kell érkeznie az EU-hoz. Délegyháza pályázata jól áll, és várhatóan be fog fejeződni időre. Sajnos Délegyháza a földrajzi fekvése miatt abban az aggályos szintű arzénnal való szennyezettségű helységekhez tartozik, ahol a szükség van egy ilyen volumenű beruházásra. Részletesen ismerteti a berendezéséket, amik az Önkormányzat tulajdonába kerülnek, és bizakodva teszi hozzá, hogy amennyiben a tárgyalások jól sikerülnek, a Jókai utca is szilárd burkolatot kaphat. Részletesen bemutatja a költségeket, és elmondja, hogy ezen költségeket a pályázat biztosítja. A Közbeszerzési Eljárásokon nyertes cégeket felsorolja. Elmondja, hogy így 2012 júniusában kezdődhet a megvalósítás. Tisza Gabriella, Beke Vanda, valamint dr. Molnár Zsuzsanna munkáját külön megköszöni.

**dr.Riebl Antal** a lakosokat kérdezi, majd a Képviselőket.

**dr.Riebl Antal** elmondja még, hogy az Óvoda projekt kapcsán 53 millió forintot maguknak kell finanszírozni, valamint 15 millió forintot más forrásból, valamint a most felfedezett hiba kijavítása okán feltárt költségeket is. A Képviselők a projekt indításakor inkább a szívükkel döntöttek és nem racionális döntést hoztak.

**Jakus Lászlóné** elmondja, hogy álláspontja szerint jól döntöttek, mert a törvényi szabályozás szerint 3 éves kortól fel kell venni a gyerekeket.

**Görbe István** elmondja, hogy a vízhálózat okán kialakult 10 millió forintos költséget nagyon magasnak tartja, miért nem a vállalkozó és a kivitelező nyeli le.

**dr.Riebl Antal** elmondja,hogy ez nem is volt a feladatuk, hiszen hagyhatják, és majd később nekünk marad, és az újat kell majd újra csinálni.

**Görbe István** azokat a vezetékeket már ki kellett volna cserélni, ezt tudni kellett volna.

**dr.Riebl Antal** elmondja, hogy nem gondolták, hogy a konyhát meg kell csinálni, most derült ki és lépni kell az ügyben.

**Czanik Lászlóné** elmondja, hogy nagyon örülnek, hogy készül és várják, hogy mikor költözhetnek vissza. Elmondja, hogy régen csak alkalmanként engedtek cseréket, mindig csak tűzoltó munkában hárították el a hibákat.

**dr.Riebl Antal** elmondja, hogy tárgyalásokat folytatott a generálkivitelezővel a probléma megoldására.

**Tóth Mihályné** elmondja, hogy a csövek állapota úgy derült ki, hogy be kell állítani egy mosogatót és akkor derült fény a hibára.

**dr.Riebl Antal** elmondja, hogy az alultervezés és a közben feltárt hibák nehezítik a munkákat, és dagasztják a költségvetést. Olyan hibák vannak, amik akkor derültek kell, amikor feltárták az épületet.

**Tóth Mihályné** elmondja, hogy egy csomó dolgot kivettek a költségek közül, hiszen kivették az udvart, a fejlesztő játékokat, a berendezést. Az elektromos szekrény hibája is kiderült.

Az egyebek napirendi pont keretében hozzászólás, felvetés nem hangzott el.

**dr.Riebl Antal** megköszöni a megjelentek munkáját és bezárja az ülést.

kmf.

dr. Riebl Antal dr. Molnár Zsuzsanna

polgármester jegyző

Jakus Lászlóné Tóth Mihályné

hitelesítő képviselő hitelesítő képviselő